ଜନ କଲ୍ୟାଣକାରୀ ଯୋଜନାର ସୁଫଳ ସମସ୍ତଙ୍କ ପାଖରେ ପହଞ୍ଚିବା ଆବଶ୍ୟକ : ଡ. ରାଜୀବ କୁମାର - Samaja Live\nଜନ କଲ୍ୟାଣକାରୀ ଯୋଜନାର ସୁଫଳ ସମସ୍ତଙ୍କ ପାଖରେ ପହଞ୍ଚିବା ଆବଶ୍ୟକ : ଡ. ରାଜୀବ କୁମାର\nଭୁବନେଶ୍ୱର : ଜାତୀୟ ବିକାଶ ଦର ଠାରୁ ଓଡ଼ିଶାର ବିକାଶ ହାର ଅଧିକ। ତେବେ ରାଜ୍ୟର ସମସ୍ତ ଅଞ୍ଚଳର ବିକାଶ ପ୍ରତି ଗୁରୁତ୍ବାରୋପ କରାଯିବା ଆବଶ୍ୟକ। ରାଜ୍ୟ ସରକାର କାର୍ଯ୍ୟକାରୀ କରୁଥିବା ବିଭିନ୍ନ ଜନ କଲ୍ୟାଣକାରୀ ଯୋଜନାର ସୁଫଳ ସମସ୍ତଙ୍କ ପାଖରେ ପହଞ୍ଚିବା ଆବଶ୍ୟକ ବୋଲି ଓଡ଼ିଶା ବିକାଶ କନକ୍ଲେଭ ଉଦ୍ଘାଟନ ସମାରୋହରେ ଯୋଗଦେଇ ନିତି ଆୟୋଗ ଉପାଧ୍ୟକ୍ଷ ଡ. ରାଜୀବ କୁମାର କହିଛନ୍ତି।\nଶୁକ୍ରବାରଠାରୁ ଚନ୍ଦ୍ରଶେଖରପୁରସ୍ଥିତ ରେଲ୍ ସଭାଗୃହ (ଅଡିଟୋରିୟମ୍) ଠାରେ ଓଡ଼ିଶା ବିକାଶ କନକ୍ଲେଭର ଦ୍ୱିତୀୟ ସଂସ୍କରଣ ଆରମ୍ଭ ହୋଇଛି । କେନ୍ଦ୍ର ପେଟ୍ରେଲିୟମ ଓ ପ୍ରାକୃତିକ ବାସ୍ପ ମନ୍ତ୍ରୀ ଧର୍ମେନ୍ଦ୍ର ପ୍ରଧାନ, ନିତି ଆୟୋଗ ଉପାଧ୍ୟକ୍ଷ ଡ. ରାଜୀବ କୁମାର, ୟୁନେସ୍କୋ ପ୍ରତିନିଧି ଡ଼କ୍ଟର ରାଜେଶ ଟଣ୍ଡନ ଏବଂ ସିୱାଇଏସଡିର ସହ ପ୍ରତିଷ୍ଠାତା ଜଗଦାନନ୍ଦ ପ୍ରମୁଖ ମିଳିତ ଭାବେ କାର୍ଯ୍ୟକ୍ରମକୁ ଉଦଘାଟନ କରିଥିଲେ। ଉଦଘାଟନ ସମାରୋହରେ ପଦ୍ମଶ୍ରୀ ତୁଳସୀ ମୁଣ୍ଡା ଏବଂ ସମାଜେସେବୀ ସ୍ମୃତି ମହାପାତ୍ର ପ୍ରମୁଖ ଉପସ୍ଥିତ ଥିଲେ।\nଉଦଘାଟନ ଅବସରରେ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ କହିଲେ, ଦେଶ ସ୍ୱାଧୀନତାର ୭୫ ବର୍ଷ ୨୦୨୨ ଏବଂ ସ୍ୱତନ୍ତ୍ର ଉତ୍କଳ ପ୍ରଦେଶ ଗଠନର ଶହେ ବର୍ଷ ୨୦୩୬ ପାଇଁ ବିକାଶର ରୋଡ ମ୍ୟାପ ଆବଶ୍ୟକ ଏବଂ ଏହି ଆଧାରରେ ଓଡିଶାକୁ ବିକାଶର ଶୀର୍ଷକୁ ନେଇ ହେବ।\nଓଡିଶାରେ ରହିଥିବା ଏକ କୋଟି ପରିବାର ମଧ୍ୟରୁ ଏକ ତୃତୀୟାଂଶ ଲୋକେ କାମ ପାଇଁ ଘର ଛାଡୁଛନ୍ତି । ବିଏଡ ଭଳି ଶିକ୍ଷା ପାଇବା ପାଇଁ ଓଡିଶାର ଯୁବକ ଯୁବତୀ ମାନେ କର୍ଣ୍ଣାଟକ ଭଳି ବାହାର ରାଜ୍ୟକୁ ଯାଉଛନ୍ତି । ରାଜ୍ୟରେ ରହିଥିବା ୪୦ ପ୍ରତିଶତ ତଫସିଲ ଭୁକ୍ତ ଜାତି ଓ ଜନଜାତି ମାନଙ୍କର ସାମାଜିକ ବିକାଶ ହୋଇପାରୁନାହିଁ । ଏହି ସବୁ ସମସ୍ୟାର ସମାଧାନ ପାଇଁ ରୋଡମ୍ୟାପ ପ୍ରସ୍ତୁତିର ଆବଶ୍ୟକତା ରହିଛି ବୋଲି କେନ୍ଦ୍ରମନ୍ତ୍ରୀ କହିଛନ୍ତି। ତେଣୁ ଏହି କନକ୍ଲେଭରେ ସମସ୍ତ ବିଷୟରେ ଆଲୋଚନା କରି ସମାଜର ବିକାଶ ପାଇଁ ମାଗଦର୍ଶନ ଦିଅନ୍ତୁ ବୋଲି ସେ ମତ ବ୍ୟକ୍ତ କରିଥିଲେ ।\nଏହି କନକ୍ଲେଭ ତିନିଦିନ ଧରି ଚାଲିବ। ସମ୍ମିଳନୀର ବିଭିନ୍ନ ଅଧିବେଶନରେ ୧୯ଟି ପ୍ରସଙ୍ଗରେ ଆଲୋଚନା ଚକ୍ର ଓ କର୍ମଶାଳାମାନ ଅନୁଷ୍ଠିତ ହେବ।
